Kgwadi gekap oor ‘persoonlike vetes’ en ‘afbreek van fondamente’Prof. Dan Kgwadi, vise-kanselier van die NWU Foto: Nico Strydom, Maroela Media Só het prof. Francois Venter, ŉ ouddekaan van die Noordwes-Universiteit se regsfakulteit, geskryf in ŉ brief aan die NWU-raad. Die brief is in reaksie op ŉ skrywe van prof. Kgwadi, visekanselier van die NWU, wat vroeër die week in Beeld verskyn het. Kgwadi het in sy brief onder meer uitgevaar teen dr. Theuns Eloff, voormalige visekanselier van die NWU, en gesê hy moet die nodige ruimte gegun word om die NWU te kan lei. Venter het in sy brief gesê dit blyk uit Kgwadi se brief dat die beweegredes agter verskeie van sy optredes sedert sy huidige aanstelling “te vinde is in ‘n siening dat hy ‘n persoonlike slagoffer van sy voorganger en kollegas se optrede is”. Venter het Kgwadi verder daarvan beskuldig dat sy werkswyse ŉ toenemend destabiliserende uitwerking op die universiteit het. “Sedert sy benoeming as visekanselier het prof Kgwadi hom uitdruklik daarop toegespits om die fondamente waarop die sukses van die NWU sedert 2005 gebou is, af te breek deur goed-funksionerende strukture, verhoudinge en werkswyses met onbeproefde meganismes te vervang,” skryf hy. Volgens Venter blyk dit dat Kgwadi “beweeg word deur ‘n gebrek aan vertroue in sy eie gesag en die wens om sy posisie te versterk deur persoonlike vetes in die openbaar te voer.” Klik hier om die volledige brief te lees.